Notum sit tam presentibus quam futuris quod ego Guichardus lugdunensis ecclesie archiepiscopus et apostolice Sedis legatus, et ego Henricus eduensis episcopus controversias que inter eduenses et cistercienses diu agitate sunt utriusque capituli assensu hoc modo diffinivimus. I. De omnibus pascuis potestatis Biliniaci statutum est ut mutuis recursibus utantur tam cistercienses quam biliniacenses usque ad Vort. A festo tamen beati Remigii usque ad festum sancti Andree a forestibus cistercienses abstinebunt si glandes fuerint. Abstinebunt etiam a dampno satorum atque pratorum que secari solent, a pratis vero abstinebunt a medio aprilis usque ad Assumptionem beate Marię. Si autem dampnum contigerit, emendabitur secundum consuetudinem potestatis biliniacensis sine lege. II. De terra Crespeii de qua cistercienses conquerebantur, statutum est ut secundum antiquorum virorum illius terre divisionem terminetur. III. De villa Albanie secundum diffinitionem Odonis ducis Burgundie et Godefridi linguonensis episcopi teneatur. IV. Omnem calumpniam de Destagno canonici eduensis ecclesie cisterciensibus omnino dimiserunt. V. Vineas censuales Alosie quas tenent cistercienses teneant sub consueto censu. Vineam Gisleberti quondam conversi, prout judicatum est Belne, teneant eduenses. De vinea Gaimari dictum est ut si cistercienses legales garentes illius vinee habere potuerint, in pace eam teneant, et si habere non potuerint aut eduenses dimittent, autem per eos possidebunt. Vineas Odonis et Stephani presbiterorum de Oges in pace possidebunt eduenses. VI. De terra Ansei de Fainai diffinitum est ut utrimque super terram veniant et quantum ipsius terre eduenses suum esse probaverint, aut eis dimittent cistercienses aut censum secundum quantitatem sue portionis eis persolvent, si legalem garentem habere non potuerint. VII. Pro reformatione hujus pacis domnus Henricus eduensis episcopus XXXta solidos capitulo eduensi persolvet annuatim. VIII. Ut autem amplior pax et caritas habundantior inter utramque ecclesiam imperpetuum teneatur, tali fraternitate conjuncti sunt: dominus Gislebertus cisterciensis abbas concessit omnibus canonicis eduensibus ut audito cujuslibet obitu apud Cistercium plenarium tricenarium fiat et unusquisque sacerdotum missam pro eo cantet, ceteri quinquaginta psalmos. Hoc idem eduenses cisterciensibus concesserunt. IX. Quecumque autem scripta vel privilegia vel domni pape vel alterius ante hanc compositionem facta constant, hujus amicabili compositione quassata decernimus. Acta sunt hec in vigilia Ascensionis, Edue in claustro sancti Nazarii, anno ab incarnatione Domini M°.C°.LX°.VII°. Testes: Guichardus lugdunensis archiepiscopus et apostolice Sedis legatus, Henricus eduensis episcopus, Gislebertus abbas cisterciensis, Galo abbas de Buxeria, Seguinus eduensis ecclesie decanus, Bertrannus cantor, Hugo abbas sancti Stephani, Hugo sancti Andochii succentor, Gauterius archipresbiter eduensis, Hugo senescaldus, Galo tortus et Ilerannus frater ejus; Humbertus de Buxol, magister Obertus, Robertus [Montis] sancti Johannis, Ansericus, Garinus de Colchis, Guido de Perrol, Ascherius, Antelmus, omnes canonici eduenses, Bernardus capellanus sancte Marie, Guido Maset, Gaufridus cantor et Arnaldus monachi cistercienses, Johannes de Pune et Isaardus monachi archiepiscopi. Ut autem hec imperpetuum rata permaneant et fidem possint prebere legentibus sigillorum nostrorum et sigillorum abbatis cisterciensis et eduensis capituli impressione munimus. S. Seguini eduensis decani. S. Bertranni cantoris. S. Stephani prepositi. S. Hugonis abbatis sancti Stephani. S. Hugonis archidiaconi. S. Hugonis abbatis sancti Petri. S. Rodulfi archidiaconi belnensis. S. Girardi de Scutiniaco prepositi Biliniaci.